钦定古今图书集成/明伦汇编/闺媛典/第029卷 > 朝议大夫洋州刺史王君夫人博陵县君崔氏
## 钦定古今图书集成/明伦汇编/闺媛典/第029卷 > 朝议大夫洋州刺史王君夫人博陵县君崔氏

“祔葬墓志铭　　　　　　　　　” 前人。

夫人姓崔氏，博陵安平人，皇凤阁侍郎平章事博陵
郡元晖之曾孙，礼部侍郎璩之孙，侍御史贲之息女，
洋州刺史琅琊王君澄之嘉偶。崔氏自汉济北长岑，
代为文宗。王氏自晋睢陵即丘，继生元臣二族之茂
范蔚宗、沈休文推本言之矣。重以母后中宗之际，石
泉、博陵二先正，有经纶代命之材，推戴格天之业，延
“耀济美，为祥为祉，为君子，为女士，合姓好逑，与他族
不侔。”夫人未笄，累失恃怙，旁无兄弟，泣血襄事，奉二
尊裳帷，间关道途，自锺陵抵洛邑，哀敬与礼，三者无
违。神祐纯孝，为宗姻所叹。某年从父兄纵盛选卿才，
故王君纳采焉。王君以才器政事连辟公府，历御史
司直，为河南纪纲掾，改阳翟令，入为“尚书屯田郎，出
刺洋州。柔嘉左右，叶是休德。初洋州同气八人，名居
焯于当时。冢妇介妇，必华宗淑哲。夫人赞宗事，供先
祀，鼓琴诵诗，姿操闲雅。奉上以诚，群居用和。外言内
言，不越于阃；朝服祭服，必成于手。洋州捐馆二十年，
而夫人殁于栎阳之别墅，时贞元十九年秋七月某
甲子，盖年五十一。初”，洋州娶荣阳郑氏，生子曰造而
夭。夫人以继室生子三人，曰迺，曰逵，曰迈，母仪均养，
皆为良士。造仕至蓝田尉，迺修词与计偕，逵、迈咸以
门资，分佐环列，哀号罔极，泣问龟策。二十年冬十月
某甲子，祔于洋州之旧封。先是，洋州犹子兴平尉源
长，受夫人之理命曰：“吾与尔二门，积德奕代，铭表必
咨时”文。先舅之碑，吏部赵郡李公实为之；先君之志，
从翁太傅文贞公实为之。且以德舆于夫人有通世
之旧，猥求论撰，泣状遗懿，实而不华。是用采获，以铭
内则。铭曰：

安平临圻，右族蕃滋。仁贤是仪，好合嘻嘻。乃封故地，
象服斯贵。谅无攸遂，亦劝以义。“妇顺彰闻，母仪可尊。
肃肃闺门，四男晨昏。吁嗟风树，奄閟泉路。鲁人之祔，
皇辟之墓。镂兹淑声，永识冥冥。”